KIRJALLINEN KYSYMYS E-2148/98

esittäjä(t): Ursula Schleicher (PPE) ja Horst Schnellhardt (PPE) komissiolle

(13. heinäkuuta 1998)

Aihe: Eläinlääkevalmisteiden saatavuus - terapiahätätila

Saksan liittotasavallassa yhä useammat eläinlääkärit ja heidän etujärjestönsä valittavat eläinlääkevalmisteiden tarjonnan vähenemisestä. Valikoiman pienenemisen vuoksi tiettyjen eläinlajien hoito on vakavasti vaarantunut, ja tietyillä osa-alueilla se on nykyisin jopa mahdotonta. Homeopaattisten lääkevalmisteiden kohdalla alkaa ilmeisesti esiintyä samanlaisia ongelmia; tämä koskee erityisesti elintarviketuotannossa käytettävien eläinten lääkkeitä.

1. a) Miten Euroopan komissio arvioi tätä kehitystä?

b) Mistä tämä kehitys Euroopan komission mielestä johtuu?

c) Onko muissa jäsenvaltioissa esitetty samanlaisia valituksia?

d) Mihin toimiin Euroopan komissio aikoo ryhtyä tilanteen parantamiseksi?

2. Voiko Euroopan komissio ilmoittaa, millaisia kriteerejä Euroopan lääkearviointivirasto käyttää arvioidessaan markkinoille saattamisluvan myöntämistä tai vahvistamista varten homeopaattisia lääkeaineita, jotka on tarkoitettu elintarviketuotannossa käytettävien eläinten lääkitsemiseen?

Komission jäsenen Martin Bangemanninkomission puolesta antama vastaus

(30. syyskuuta 1998)

1. Komissio on tietoinen siitä, että elintarviketuotantoon tarkoitetuille eläimille annettavien eläinlääkkeiden määrä vähenee yhteisössä.

Tämä johtuu ensi kädessä siitä, että lääketeollisuus ei hae markkinoille saattamista koskevaa lupaa tai eläinlääkejäämien enimmäismäärien vahvistamista silloin, kun on kysymys suhteellisen vähämerkityksisistä lajeista ja käyttötarkoituksista. Lääketeollisuus väittää, että kyseisistä lääkkeistä ei saada niin paljon tuloja, että niitä koskeviin tutkimuksiin kannattaisi investoida. Tämä koskee erityisesti sellaisia tutkimuksia, joilla on tarkoitus osoittaa, että farmakologisesti vaikuttavien aineiden jäämät eivät ole vaarallisia ihmisen terveydelle, ja sellaisten analyysimenetelmien kehittämistä, joita tarvitaan elintarvikkeissa esiintyvien jäämien valvontaan (kuten yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa 26. kesäkuuta 1990 annetussa neuvoston asetuksessa (ETY) 2377/90(1) säädetään). Toinen syy on se, että jäämien enimmäismääriä ei voida vahvistaa joillekin aineille, koska niiden jäämien on osoitettu olevan vaarallisia kuluttajille minä tahansa määrinä.

Komissio harkitsee parhaillaan erilaisia vaihtoehtoja eläinlääkkeiden markkinoille saattamista koskevien lupien myöntämisen helpottamiseksi tietyin edellytyksin, joissa otetaan huomioon kuluttajien suojelun periaatteet.

2. Jos homeopaattista eläinlääkettä on tarkoitus antaa sellaisille eläimille, joiden liha tai muut tuotteet on tarkoitettu elintarvikkeiksi, sen markkinoille saattamiseen on saatava lupa eläinlääkkeitä koskevan jäsenvaltioiden lainsäädännön lähentämisestä 28. syyskuuta 1981 annetun neuvoston direktiivin 81/851/ETY(2) ja eläinlääkkeitä koskevien lakien, asetusten ja hallinnollisten määräysten lähentämisestä annetun direktiivin 81/851/ETY soveltamisalan laajentamisesta ja homeopaattisia eläinlääkkeitä koskevista lisäsäännöksistä 22. syyskuuta 1992 annetun neuvoston direktiivin 92/74/ETY(3) säännösten mukaisesti. Yksi eläinlääkkeen markkinoille saattamista koskevan luvan edellytys on, että kaikkien elintarvikkeissa esiintyvien farmakologisesti vaikuttavien aineiden jäämät on arvioitu ja hyväksytty. Arviointi on tehtävä neuvoston asetuksen (ETY) 2377/90 mukaisesti.

(1) EYVL L 224, 18.8.1990.

(2) EYVL L 317, 6.11.1981.

(3) EYVL L 297, 13.10.1992.